Un 'blogger' de la primera guerra mundial - YCOM\nPublicat el 28 de gener de 2008\nUn cop recuperades les cartes que el seu avi va enviar des dels camps de batalla de França o Itàlia, Bill Lamin va voler fer quelcom original i va publicar el weblog que el seu avi podria haver fet ell mateix si Internet hagués existit el 1917.\nGuillem Alsina (guillem@imatica.org) – William Henry Bonser Lamin és un soldat anglès destinat en el front que narra per escrit les seves experiències en un bloc. Podria tractar-se d’algú destinat a l’Iraq o a l’Afganistan, o fins i tot en algun altre punt ‘calent’ del globus terraqüi, però no. Harry està destinat a Itàlia, i l’any és el 1918, en plena Primera Guerra Mundial. Com és això possible?\nEl nét de Harry, Bill Lamin, un professor d’informàtica de 59 anys, està publicant ara en un bloc les cartes que fa noranta anys va enviar el seu avi des del front a la seva família. Va començar el 2006 amb una introducció a la persona de Harry Lamin, les seves dades biogràfics, entorn personal i el projecte del bloc, per passar el 2007 a publicar les cartes corresponents a 1917.\nBill respecta els terminis en els quals la seva família va rebre les missives, de manera que aquestes són publicades exactament en la mateixa data de recepció només que 90 anys més tard. Això, juntament amb què el nét no diu res sobre quin fou el destí final del seu avi, si morir a les enfangades trinxeres o tornar a casa sa i estalvi, fa que siguin moltes les persones que segueixen regularment les seves desventures en el front, i que temin constantment per la vida de Harry i perquè la propera missiva sigui el telegrama oficial comunicant la seva mort.\nEl bloc s’ha convertit en tot un fenomen de masses a la Gran Bretanya, on la Primera Guerra Mundial (o la Gran Guerra, com també se la coneix) va destrossar en l’època a moltes famílies, i de la qual encara se’n guarda un trist record. No debades la contesa va destapar els pitjors odis entre nacions, castigant durament a tots els països participants i, en especial, a les classes menys adinerades que van veure com les més benestants escapaven a l’horror del front. En aquest marc la revolució russa, el desmembrament de l’Imperi Otomà, la desaparició de l’Austro-Hongarès i sobretot les dures condicions imposades pels vencedors a Alemanya, foren el caldo de cultiu que es troba en el camí cap a la Segona Guerra Mundial, un producte del conflicte que va abraçar des del 1914 al 1918 i que va canviar no només el món, si no també la forma de fer la guerra. Per primera vegada morien en un conflicte més civils que militars, eren emprades armes químiques o es conqueria un nou terreny per a la guerra, l’aire, amb les incipients forces aèries.\nLa Gran Guerra fou un conflicte marcadament nacional i nacionalista. Fins aleshores, els militars es veien com a professionals al servei del senyor que els pagués millor els seus serveis, i a l’oficial enemic se’l veia com un company de professió al qual calia respectar abans que res. La darrera guerra que es va guiar per aquestes normes no escrites fou la de Crimea, en la qual oficials russos i aliats no van tenir problemes per confraternitzar durant les pauses del conflicte i en acabar aquest -remarcar que mentre gaudien de banquets opulents, molts dels soldats morien de fam-. Entre 1914 i 1918 el sentiment nacionalista va fer que soldats i oficials d’un i altre bàndol veiessin als enemics com a éssers infrahumans als quals calia aniquilar a qualsevol preu emprant per a això qualsevol mètode.\nLa duresa del front, una generació perduda i els anys bons i dolents que van seguir al conflicte (els daurats vint i el crack del 29) van marcar profundament les diverses societats de l’Europa moderna, i el continent va començar a configurar-se d’una amarga forma per completar-se també dolorosament l’any 45 i acabar per desembocar en el que és avui amb la caiguda del mur de Berlín en el 89. Per això, el bloc de Harry Lamin, realitzat gairebé un segle després que aquest soldat britànic dels milers i milers que van participar a la contesa prengués part en els durs combats, cobra avui tant d’interès i és seguit fins a tal punt que la mitjana d’entrades diàries pot arribar fàcilment a les 20.000 .\nNomés ens queda desitjar i esperar que el soldat ras William Henry Bonser Lamin pugui tornar sa i estalvi del front, mentre ens compadim dels centenars de milers que van quedar enterrats en els camps de batalla de tots els fronts, i somriem amb un barreja d’ironia, fatalitat i afecte mentre llegim el plaer que significa per a aquest ésser humà immers en l’horror, el rebre de casa seva caixes de galetes o de cigarrets.\nL’experiència ha animat a altres persones a fer el mateix, alguns amb cartes dels seus pares, que van estar en els camps de batalla de la Segona Guerra Mundial, o fins i tot anteriors. Qui sap si aquesta iniciativa inaugurarà una moda o tendència en la creació de blocs que, en temps real, expliquen els esdeveniments viscuts per algú en el passat. Sense cap mena de dubte, un bon exemple per a museus i biblioteques que disposen d’aquesta mena de material per a publicar.\nWeblog de Harry Lamin, mantingut pel seu nét Bill amb la correspondència original del seu avi


Begur homenatja a Josep Pella i Forgas pel centenari de la seva mort • Ràdio Capital de l'Empordà\nBegur homenatja a Josep Pella i Forgas pel centenari de la seva mort\nL'acte en record a l'historiador, jurista i polític begurenc ha aplegat una vintena de persones\nS’ha celebrat un acte per rendir homenatge al polièdric i il·lustre Josep Pella i Forgas, nascut a Begur l’any 1852 i mort ara fa cent anys. L’han organitzat la regidoria de Cultura del municipi, amb la col·laboració de l’Arxiu Comarcal del Baix Empordà i l’Institut d’Estudis del Baix Empordà.\nHa tingut lloc a la biblioteca municipal Salvador Raurich i hi van assistir una vintena de persones. Entre elles, el periodista i historiador, Jaume Guillamet; l’arxiver i historiador, Ramon Alberch i l’historiador, Joan Badia. A més, també va comptar amb la presència i intervenció de la regidora de cultura, Mònica Martínez, i l’alcalde de la vila, Joan Loureiro.\nTambé, es va presentar el quadern Pella i Forgas de la filòloga i traductora, Concepció Iribarren. Una obra editada també per l’Ajuntament de Begur, que a la mateixa introducció parla de les diverses facetes del personatge: “Anem analitzant totes les cares d’aquest begurenc tan polièdric, sense oblidar que totes pertanyen a la mateixa persona: una gran personalitat que va deixar un important llegat per a les generacions que hem seguit.”\nDurant l’acte s’ha fet referència a Pella i Forgas com a “home de lletres, historiador, polític, advocat, jurista i ciutadà.” Doncs, han recordat que al llarg de la seva vida va presidir vàries entitats. Per exemple, l’Ateneu Barcelonès o l’Acadèmia de les Bones Lletres. Va ser un dels fundadors de l’Acadèmia de la Llengua Catalana. I va escriure diversos opuscles, articles i poemes, a més, d’una desena de llibres. El més conegut, Historia del Ampurdán.\nArticle anteriorPalafrugell celebra la segona edició del Costa Brava Wedding Day\nArticle següentMés visites al Museu de la Mediterrània amb final gastronòmicament feliç


Bruno Oro i accent andorrà per a la 53a Temporada de teatre | Comú\nBruno Oro i accent andorrà per a la 53a Temporada de teatre\nL'aposta per portar produccions nacionals i talent artístic de país vertebra la 53a Temporada de teatre. Així ho han defensat el cònsol menor d'Andorra la Vella, Marc Pons, i el conseller de Cultura del comú de Sant Julià de Lòria, Josep Roig, durant la presentació, aquest dimarts al migdia, de l'esdeveniment que tindrà lloc entre aquest setembre i principis de gener. Però a banda de "l'accent andorrà", tal com ho ha exposat Pons, també en destaca la presència d'un actor mediàtic a Catalunya per les seves aparicions a programes televisius com 'Polònia' o 'Vinagre'. Es tracta de Bruno Oro, que portarà a Andorra la Vella el seu primer solo teatral. La cita és el 6 de desembre.\n"Ens fa especial il·lusió tenir el Bruno Oro", ha manifestat el cap de l'àrea de Cultura d'Andorra la Vella, Jan Cartes, per primera vegada a Andorra la Vella. Oro es pregunta "què passaria si fóssim immortals", "com seríem d'aquí a 200 anys, estimaríem de la mateixa manera?", ha plantejat Cartes. L'obra tindrà lloc al Centre de congressos d'Andorra la Vella, que pren el relleu del Teatre Comunal durant tota aquesta 53a edició de la Temporada, ja que aquest darrer estarà en obres. Una situació que permet passar dels 257 espectadors als 900.\nA Andorra la Vella també es representarà 'Rhümia', de la companyia Rhum&Cia, que ja va venir al país el 2015. Es tracta d'un espectacle de pallassos però dirigit sobretot a un públic adult. És "un extraordinari treball verbal, musical i corporal", i "més gamberro" que l'anterior, ha assegurat Cartes. La cita és l'11 d'octubre.\nFinalment, repeteix presència la companyia andorrana Líquid Dansa, amb 'Qui a tué lady Macbeth?', dirigida per Ramon Oller. Es tracta d'un espectacle de dansa i teatre inspirada en les obres i l'època de Shakespeare. Se celebrarà el 8 i 9 de novembre.\nAnant ara a la programació de Sant Julià, s'obrirà el proper dijous, 27 de setembre, amb 'Les cigonyes venen de Tailàndia', producció conjunta de l'Escena Nacional d'Andorra i la companyia Els McGregor Teatre que, a més, compta amb l'actuació de l'andorrà Boris Cartes. Tot començarà amb l'anunci d'un embaràs durant una trobada familiar, i acabarà amb la presa de decisions que ja no tenen marxa enrere, ha avançat la cap de Cultura de Sant Julià de Lòria, Elisenda Palomares.\nEl toc francès, que a més es fa amb la col·laboració de l'ambaixada de França, el portarà 'Edmon', obra premiada amb cinc Molières i que se centra en la primera representació de l'obra Cyrano de Bergerac, emmarcat també en l'efemèride aquest 2018 del centenari de la mort del seu autor, Edmond de Rostand. La cita serà el 25 d'octubre.\nUns setmanes més endavant, el 29 i 30 de novembre, i l'1 de desembre, es representarà 'Salsa Mornay', de la Companyia és Grata, que celebra el seu 20è aniversari. "És una comèdia policíaca" amb un toc de "paròdia del cinema negre i de les pel·lícules d'espies americanes", ha informat Palomares.\nFinalment, la 53 Temporada es tancarà amb la 25a edició de 'Els Pastorets', amb diverses representacions durant les festes de Nadal.\nEl comú d'Andorra la Vella té un pressupost de 14.000 euros per a la Temporada, mentre que Sant Julià l'eleva fins als 44.500, tenint en compte que només 'Els Pastorets' ja representen una inversió de 25.200 euros.\nLes entrades es poden adquirir a www.andorralavella.ad/entrades i a www.santjulia.ad/entrades.\nConsulteu aquí el detall de la programació de la 35a Temporada de Teatre.


El pressupost de l'Ajuntament d'Eivissa per a 2021 comptarà amb 68 milions d'euros i la incorporació de 8,5 milions del romanent\nPublicat el Divendres, 11 Desembre 2020 13:36\nL'alcalde d'Eivissa, Rafa Ruiz, el tinent d'alcalde de Promoció Econòmica, Aitor Morrás, i la regidora d'Hisenda, Estefania Torres, han presentat aquest matí el pressupost de l'Ajuntament d'Eivissa per 2021 que ascendeix a 68 milions d'euros la qual cosa suposa una reducció mínima respecte al pressupost de 2020, concretament de l'1,09%.\nEl pressupost ve marcat per dues circumstàncies, d'una banda la COVID-19, i per tant totes les polítiques necessàries per garantir la cobertura social a les persones i famílies que ho necessiten, i d'altra banda, la possibilitat de fer ús, per primera vegada en molts d'anys, del romanent de Tresoreria, del que es té previst incorporar, a partir del mes de març, 8,5 milions d'euros per projectes i actuacions.\nL'alcalde d'Eivissa, Rafa Ruiz, ha confirmat que 'el Benestar Social serà el pilar fonamental de l'Ajuntament d'Eivissa durant el proper exercici i el departament a què s'incrementaran més els esforços de tot tipus. Amb aquest pressupost es farà un salt de qualitat en els serveis i en l'atenció directa a les persones més vulnerables'.\nEn aquesta àrea, el pressupost municipal preveu un increment del 32,6 % de les partides que suposen ajudes directes, passant dels 6,7 milions als 9 milions, i deixant sempre la porta oberta a poder créixer encara més, si fos necessari, via incorporació de romanent. A més, es preveu la incorporació d'11 persones més, especialistes en Educació Social, Treball Social i administració amb l'objectiu d'agilitzar l'atenció directa a les persones.\nPer altra banda, durant 2021 es continuen donant les passes necessàries per a establir una xarxa de recursos amb la finalització de les obres del nou Servei d'Acollida Municipal, previst pel primer trimestre de l'any, el manteniment del servei de primera acollida a sa Bodega, la contribució econòmica del centre que construeix el Consell a sa Jovería i la licitació de les obres del centre de baixa exigència de sa Jovería.\nEn 2021 també es disposarà amb un nou i modernitzat servei a l'esplai de gent gran i la continuïtat d'incorporar habitatges a la xarxa que gestiona el departament de Benestar Social.\nL'alcalde d'Eivissa, Rafa Ruiz, ha afirmat que 'aquest pressupost aprofita totes les oportunitats legals existents per fer, durant 2021, el màxim esforç per posar el pressupost municipal a disposició de la ciutadania i, concretament, de les persones que més ajuda necessitin. Benestar social i transformació urbana aniran de la mà, amb el doble objectiu d'ajudar als que menys tenen i de reactivar l'economia a través de l'obra pública'.\nLa regidora d'Hisenda de l'Ajuntament d'Eivissa, Estefania Torres, ha explicat que el pressupost de 2021 són 'uns comptes eminentment socials basats en dos eixos que són el benestar social i la inversió, que atendrà les necessitats de millora i modernització de la ciutat i creació de llocs de treball així com de reactivació econòmica'.\nEn el capítol d'ingressos, els pressuposts municipals es basen en dues grans àrees, la recaptació pròpia de l'Ajuntament i la que arriba d'altres administracions, a més del finançament extern de la Unió europea a través dels Fons FEDER.\nEn aquest capítol destaca la reducció de la taxa de recollida de fems a tota la ciutadania en un 21,07% durant 2021 arran de la decisió del Consell d'Alcaldes mitjançant la qual el Consell Insular subvenciona a tots els ajuntaments la despesa d'explotació de l'abocador de cana Putxa.\nNo es preveu un increment de taxes i impostos excepte l'aplicació de l'últim tram del valor cadastral de l'Ibi que ve marcat per l’actualitzaciço del cadastre.\nPer a l'elaboració del pressupost d'ingressos, els serveis econòmics han aplicat com sempre el principi de prudència financera màximament quan es desconeix com es desenvoluparà l'activitat econòmica en el municipi tenint en compte la pandèmia.\nPel que fa a inversió prevista, a més del reforç de les polítiques socials, l'Ajuntament d'Eivissa preveu tot un seguit de projectes entre els quals en destaca un dels grans projectes de legislatura: la renovació integral de l'avinguda d'Isidor Macabich, un projecte que inclou la demolició dels antics jutjats, la reforma completa de l'avinguda, renovant la xarxa d'aigües, l'enllumenat, instal·lant nova rajola i incorporant un carril bici al qual se li donarà continuïtat a l'avinguda de Bartomeu de Rosselló per connectar-lo amb el carril bici del port. Aquest projecte compta amb un pressupost d'1.377.000 euros.\nEl llistat de projectes inclou les obres del col·lector de pluvials de can Murtera amb una inversió de 740.000 euros, el mòdul de la platja de ses Figueretes o les obres previstes amb l'aportació del romanent del Consorci patrimoni de la Humanitat que preveuen l'adequació des Revellí, renovació del carrer Conquesta i la plaça de sa Font i la renovació i instal·lació de les infraestructures soterrades al carrer Alt i Retir.\nPel que fa a les inversions que arriben amb finançament europeu a través dels Fons FEDER, es preveu la primera fase de reforma de l'edifici consistorial de plaça d'Espanya i la sala capitular amb un pressupost de 575.000 euros, finalització de la reforma de can Casal amb 33.000 euros, reforma dels parcs infantils de Cas Serres i Ca n'Escandell amb 274.516 euros, la posada en marxa dels horts urbans a can Tomeu, amb 80.000 euros, millores en accessibilitat, amb 280.000 euros, posada en marxa d'energia fotovoltaica a edificis municipals amb 570.000 euros i altres accions com la posada en marxa de la plataforma smart city, actuacions en comerç local i foment de l'emprenedoria entre d'altres.\nEs preveuen altres inversions en matèria d'instal·lacions esportives, per a continuar amb la planificació de millores i posada a punt de totes les instal·lacions esportives de la ciutat com la reforma d'una pista de pàdel a Es Viver, reforma de les instal·lacions de l'escola de vela i reforma dels vestuaris de la pista d'atletisme, els del camp de futbol de Can Cantó i els de la piscina de Can Misses. Les actuacions en aquesta matèria compten amb un pressupost de 496.769 euros.\nTambé es destinen inversions en la renovació en la xarxa d'aigua i sanejament dels carrers Bartomeu Vicent Ramon, en ca n'Escandell, en el carrer País Basc, Vicent Serra i carrer de Formentera que sumen 1.114.119 euros. A més d'aquestes inversions, tornem a licitar la Casa de la Música.\nEn el capítol de personal augmenta especialment en l'àrea de Benestar Social en 11 persones més, per a poder atendre i complir les ràtios que estableix la llei. Es tracta de 5 treballadors socials, 4 educadors socials i dos auxiliars administratius.Per taxa de reposició, s'incorpora personal als departaments jurídics, d'informàtica, de promoció econòmica, urbanisme, policia i participació ciutadana que reforçaran les àrees a impulsar.\nA això cal afegir-li el personal del SOIB amb el programa reactiva es contractarà un total de 173 persones que vindran a donar suport a diferents àrees.\nLa regidora ha destacat que 'es tracta d'una important contractació de personal prevista amb el finançament del SOIB, que supera l'1,4 milions d'euros i gràcies a la qual durant el 2021 més d'un centenar de persones podran treballar per a sortir de la seva situació d'atur.\nPer la seva part, el tinent d'alcalde de Promoció Econòmica de l'Ajuntament d'Eivissa, Aitor Morrás ha explicat les inversions en aquesta matèria i les polítiques de mobilitat i habitatge previstes per aquest 2021.\nEn aquest sentit, Morrás ha dit que 'tenim uns objectius planificats per tal de continuar invertint en el procés de modernització de la ciutat d'Eivissa. La nostra intenció és transformar Eivissa en una ciutat més amable, connectada i accessible i que sigui inclusiva'.\nA l'àrea de Promoció Econòmica el regidor ha destacat que 'hi haurà un mínim de 500.000 euros per a ajudes a autònoms en 2021'. A més, a aquest departament es contribueix a la creació de llocs de feina per dues vies: augmentant les inversions que, a més d'embellir els carrers i edificis de la ciutat, es creen llocs de feina i d'altra fomentant, dins dels projectes europeus les polítiques d'emprenedoria que ajudin a la diversificació del model productiu amb la posada en marxa del FabLab i la continuïtat de Districte 07800.\nPel que fa a les polítiques d'Habitatge es preveuen mesures com la incorporació d'un lletrat, l'apertura de l'Oficina de l'Habitatge amb una dotació de 170.000 euros, l'objectiu d'aquesta oficina és oferir assessorament i acompanyament integral en matèria d'habitatge a la ciutadania; l'elaboració d'un estudi del cens d'habitatge del municipi amb 278.958 euros, per saber la situació real en la qual es troben les gairebé 24.000 unitats registrals amb ús residencial així com la dotació de 500.000 euros en ajudes al pagament de lloguer i la línia d'ajudes per a la rehabilitació d'edificis amb 150.000 euros.\nPel que fa a l'àrea de Mobilitat, l'objectiu és que Eivissa sigui una ciutat amb una mobilitat cada vegada més sostenible, fomentant l'ús de la bicicleta, per la qual cosa s'invertiran 304.113 euros del romanent en la creació d'un sistema de bicicleta pública compartida i la creació d'aparcaments per a bicicletes elèctriques, amb una dotació de 86.982 euros. I per últim es connectarà la ciutat amb carrils bici amb especial menció al que unirà el port amb la E10 passant des de Bartomeu Rosselló fins al final d'Isidor Macabich.\nA més, dins l'àrea de Mobilitat, també s'inclou una inversió de 103.362 euros del romanent per a la instal·lació de nous punts de recàrrega de vehicles elèctrics, es crearà el Metropie, un mapa amb itineraris a peu per la ciutat i el temps del recorregut per fomentar els desplaçaments caminant, amb un pressupost de 110.110 euros; s'ampliaran les rutes escolars 6 i 7 per fomentar anar a peu a l'escola descongestionar el trànsit, amb una inversió de Fons Europeus de 108.782 euros.\nAmb Fons FEDER també es convertirà la zona de Puig des Molins en zona ACIRE de Circulació Restringida amb una inversió de 149.827 euros.\nAquests comptes es portaran a aprovació en el ple del pròxim 21 de desembre.


PLENARI DEL 23 DE MARÇ – DECISIONS PRESES | ANC Granollers\n← QUE NO ENS COARTIN LES LLIBERTATS PERSONALS\nHEM SIGNAT EL PREACORD DEL FULL DE RUTA UNITARI →\nPLENARI DEL 23 DE MARÇ – DECISIONS PRESES\nPosted on 30 Març 2015\tby ANC Granollers\nCom sabeu, dilluns passat, 23 de març de 2015, a les 19.30 h, es va portar a terme la reunió plenària del grup coordinador en el local del carrer de Sant Jaume. Després d’aprovar l’acta del plenari del 16 de març, s’hi van tractar els temes següents:\n1. Open Night, divendres, 27 de març. Davant la negativa de Gran Centre de no donar-nos permís per fer paradeta es proposa fer un comunicat de denúncia amb el lema NIT TANCADA PER A L’ANC DE GRANOLLERS.\n1. Conferència Jaume Marfany. Es fa una valoració molt positiva de la visita del vicepresident de l’ANC, el passat 10 de març a les 19.30 h, a la Sala Tarafa. La conferència va versar sobre la relació de l’ANC amb els partits polítics sobiranistes, els reptes i el full de ruta de l’Assemblea fins al 27S, els resultats de l’última enquesta del CEO… i va contestar totes les preguntes compromeses de les persones assistents a la xerrada.\n2. Taula rodona a la Porxada, el proper 7 de maig, amb la presència dels candidats i partits polítics que hagin signat el compromís de l’ANC.\n1. Partits polítics. Es continua amb els contactes de la resta de candidats i partits polítics que es presenten a les eleccions municipals per si volen signar el compromís de candidatura municipal. Per part del Pep Mur, d’ERC, ja es va signar el 16 de març i per part de l’Àlex Sastre (CiU) el 18 del mateix mes.\n2. Entitats esportives. S’està treballant per fer una reunió amb cadascuna de les juntes per muntar una xerrada amb els seus socis.\n1. Es crearà una comissió amb membres de les JERC, dels JNC i de la CUP. Les activitats serien de caràcter cultural.\n3. Altres assumptes d’interès general:\n1. III Assemblea General Ordinària de l’ANC a Lleida, que se celebrarà al Pavelló Barris Nord (Carretera de Corbins 1) el proper 12 d’abril de 2015.\n2. Acte al Palau Sant Jordi de Barcelona, 24 d’abril a les 20.00 h. La campanya unitària ARA ÉS L’HORA, encapçalada per l’Assemblea Nacional Catalana (ANC), Òmnium Cultural i l’Associació de Municipis per la Independència (AMI), durà a terme el proper divendres 24 d’abril a les 8 del vespre un gran acte al Palau Sant Jordi de Barcelona. Aquesta nova mobilització es farà just un mes abans de les eleccions municipals i té com a lema “Tornen les urnes, tornem al carrer!”.\n3. S’obre un debat polític sobre temes d’actualitat.\nLa propera reunió serà el 9 d’abril a les 19.30 h.


Un gos mossega a un corredor a la canalització del riu Segre a Lleida - Teleponent\nInici Succesos Un gos mossega a un corredor a la canalització del riu Segre...\nUn gos mossega a un corredor a la canalització del riu Segre a Lleida\nLa Guàrdia Urbana de Lleida també ha denunciat a una persona per no portar el gos lligat i haver-se-li escapat al barri de Pardinyes\nDimecres al matí una patrulla de la Guàrdia Urbana de Lleida va anar a la canalització del riu en rebre un avís d’una mossegada d’un gos a un ciutadà que feia running.\nUn cop al lloc, a l’altura del pont de Pardinyes, aquest ciutadà va denunciar que anava corrents per la canalització quan un gos que anava sense lligar, tot i que la seva propietària era al lloc, li havia mossegat en un braç i una cama, produint-li una ferida al braç.\nEls agents van identificar la propietària, de 49 anys i veïna de Lleida, la qual va reconèixer que portava l’animal sense lligar. Tot seguit van poder comprovar que la documentació la tenia correcta i van fer l’acta corresponent pel fet d’haver mossegat aquest gos, el qual portava sense lligar.\nAltrament, aquest matí pels volts d eles 8.00, una patrulla que realitzava servei de vigilància a l’avinguda de Pearson ha observat un gos que passejava solt per un parc infantil i també per la calçada. Els agents han aconseguit lligar l’animal, de raça Setter Irlandès, que era molt dòcil, i poc després ha arribat al lloc el propietari que ha explicat que estava amb l’animal a l’interior de la Mitjana però se l’hi havia escapolit. Els agents han comprovat que la documentació de l’animal era correcta i han fet l’acta de denúncia corresponent per portar el gos sense lligar.\nArticle anteriorEnsenyament negociarà amb els ajuntaments la seva aportació a les escoles bressol\nArticle següentDos detinguts pels robatoris en un restaurant i una carnisseria de Lleida


ITF Solgironès - Club de Tennis La Bisbal Centre Esportiu\nTorneig Internacional de Tennis Femení\nEl Torneig Internacional de Tennis Femení Solgironès ja és una cita marcada al calendari dels amants del tennis i de l’alta competició.\nPer cinquena edició el Club Tennis La Bisbal Centre Esportiu i Sports & Fun van organitzar aquest esdeveniment que va reunir una cinquantena de tenistes de més de 25 països d’arreu del món.\nEl torneig ha anat guanyant protagonisme i augmentat de categoria fins a la màxima ITF, convertint-se així en un dels millors torneigs de tennis femení més important a l’Estat Espanyol i el més important de Catalunya. La pròxima edició, que serà la sisena, se celebra del 8 al 15 de maig del 2022 i serà de categoria 100.000 dòlars més hospitalitat. L’entrada és gratuïta.\nAquesta consolidació ha sigut possible a la feina i a l’esforç de moltes persones. Tant el personal de Sports & Fun, com a voluntaris del club i el comitè organitzatiu treballen durant mesos per tenir a punt cada detall.\nDurant el torneig s’organitzen diferents activitats paral·leles, com la “Jornada de Tennis Inclusiu” el dia 6 de maig a partir de les 10 h, o la “Taula rodona de l’esport i la Igualitat” al 13 de maig a les 17 h.\nConsulta els resultats dels tornejos dels anys anteriors.\nV Torneig Internacional de Tennis Femení\nIV Torneig Internacional de Tennis Femení\nSOLGIRONÈS Ciutat de La Bisbal\nII Torneig Internacional de Tennis Femení\nI Torneig Internacional de Tennis Femení


el meu gos i jo: de febrer 2013\nLes temperatures mitjanes horàries d’aquests darrers dies han donat una mínima de 4,4 ºC sota zero a la matinada del passat dia 24, de 4 a 6 (temps universal, al que li hem d’afegir una hora per tenir l’hora oficial).\nLa temperatura mínima va ser registrada el dia 24, a les 4h 35m (5h 35 m hora oficial) i va ser de 4,9 ºC sota zero.\nRenfe acaba de publicar un comunicat més aviat autocomplaent amb motiu del cinquè aniversari de la posada en servei de la línea d’AVE entre Barcelona i Madrid. Ens explica que la quantitat de viatgers entre Barcelona i Madrid dels dotze darrers mesos ha sigut de 2,7 milions, precisant que representa un augment del 5,6 % respecte dels dotze mesos precedents.\nPerò, quan comparem les xifres que dona el comunicat de Renfe dels períodes 20.02.2008 a 19.02.2013 i 20.02.2012 a 19.02.2013, podem veure que el nombre total de passatgers ha disminuït un 5 % els dotze darrers mesos respecte de la mitjana anual dels cinc anys.\nTenint en compte que són necessaris 8 milions de passatgers perquè una línea de 600 km sigui rendible econòmica i socialment, comprovem que la línea més transitada d’Espanya és un veritable fracàs.\nSi els polítics són vistos com el tercer problema del país, és que realment ho són. Es que deuen ser més aviat dolents. És bo escoltar l’opinió de gent que ha reflexionat sobre aquest tema, com és ara el senyor Cèsar Molinas, del que ja hem parlat, i del que podem trobar una entrevista que li han fet al País d’ahir. En resumeixo algunes frases.\n1 - S’ha de substituir l’actual sistema de llistes tancades i bloquejades per un altre que permeti als ciutadans a candidats concreta que no considerin dignes de la seva confiança.\n“El que és veritablement greu són les llistes tancades i bloquejades, perquè generen un procés de selecció de candidats que no té res a veure amb el seu talent i la seva capacitat. El sistema és pervers perquè posa en mans de les cúpules dels partits decidir qui participa i qui no, i a quin lloc. L’important per entrar a la llista és la fidelitat als líders. I el mèrit dels polítics es redueix a la docilitat i a l’obediència per prosperar”\n“Observi aquesta seqüència: d'Adolfo Suárez a Felipe González, José María Aznar, Zapatero i per fi Rajoy. O aquesta altra: Tarradellas-Pujol-Maragall-Montilla-Mas. No adverteix que la cosa va cada vegada a pitjor? Els últims han estat els governants més incompetents que hem tingut. Aquí està Mas: es creu que va a arrasar i convoca unes eleccions en les que li donen un sever correctiu. O Rajoy: com pot portar bé les coses del país un polític que no sap què passa amb el tresorer del seu partit? Bé, en aquest punt sembla que aquí ningú sap res: ni si estava en nòmina o no, el que cobrava, en fi. Ens està governant gent que no és la que té la major capacitat, i això depèn dels criteris de selecció”\n“Segueixo preferint el sistema majoritari perquè et permet conèixer qui votes. El pots anar a veure, saps on viu, coneixes l'oficina on et pot atendre. Afavoreix una democràcia que es pot tocar més. I a Espanya ens cal un període amb aquestes característiques. Hem de conèixer els que ens representen”\n2 - Si els partits més votats s'han vist afavorits pel sistema proporcional, serà difícil que canviïn la Llei Electoral per pròpia iniciativa.\n“Em temo que els canvis només es podran aconseguir a través de la mobilització de la societat civil. Es van aconseguir un munt de signatures per frenar els desnonaments. Caldrà aconseguir per proposar una nova llei de partits que els obligui a fer congressos periòdics, a convocar primàries perquè els militants elegeixin els candidats a càrrecs representatius, a sotmetre a auditories externes independents. Més democràcia interna i transparència. Després ja es tocarà, si cal, la Llei Electoral. Però el primer és el primer”\nTindran els polítics catalans la valentia de fer una llei electoral catalana basada en aquestes idees?. Em fa l’efecte que no. Ens haurem de mobilitzar.\nPublicado por s sr los 17:28 Cap comentari: Vínculos a esta entrada\nL'atur registrat a Malgrat, a finals de gener, ha augmentat en 35 persones, arribant a les 1.900. Aquesta xifra és una mica més baixa que la del gener de l'any 2012.\nPer edats, hi havia 76 homes de menys de 25 anys, 438 de 25 a 44 anys, i 421 de 45 anys o més, i 67 dones de menys de 25 anys, 459 de 25 a 44 anys i 439 de 45 anys o més.\nPer sectors, hi havia 34 aturats de l'agricultura, 201 de la indústria, 282 de la construcció, 1.318 del sector serveis i 65 sense feina anterior. La gran diferència amb el mes d'agost passat es troba en el sector serveis, que regostraven, al moment de més treball turístic, un atur de 955 persones.\nMirant aquestes xifres, res no ens porta a ser optimistes pels mesos a venir.\nAra fa cent anys, la comissió de foment de la Diputació encara discutia del projecte de la carretera de Blanes, com ho explicava la Vanguardia del dimecres 7 de febrer del 1913.\nPublicado por s sr los 18:21 Cap comentari: Vínculos a esta entrada\nSegons les dades de l'estudi d'integritat institucional, dades de les ja hem parlat no fa gaire, de l'Europa dels 15 (és a dir de la Unió Europea abans de les últimes ampliacions) som, després de Grècia i Itàlia, els més corruptes. Tenim, per mèrits propis, la medalla de bronze de la corrupció.\nLa Contra de la Vanguardia del primer de febrer entrevistava a Manuel Villoria, del consell executiu de Transparència Internacional, l'organisme que realitza cada any el citat estudi. Segons aquest senyor, la corrupció política espanyola es troba sobretot a nivell local, “a causa del urbanisme, que ha estat un mitjà de finançament ràpid i flexible de les corporacions locals, però que ha desencadenat uns problemes de corrupció terribles”. A més, diu, “els alcaldes tenen a Espanya un poder que sorprèn a la resta dels alcaldes europeus”. Per exemple, a Espanya, els alcaldes estan en els tribunals de selecció i contractació de funcionaris, i això és una font de nepotisme i clientelisme brutal.\nEls diputats espanyols són elegits en llistes tancades, de manera que tenen més incentius per estar al servei de qui els posen en les llistes (la cúpula del partit) que al servei dels ciutadans. S'està produint un model de polítics professionals, que han entrat joves als partits i han crescut en ells. Només fan carrera si es mantenen fidels i submisos. Quan arriben al poder, exigeixen la mateixa lleialtat i submissió. La seva visió del poder és considerar-lo com el seu patrimoni. Com deia César Molinas en el seu cèlebre article del diari el País del 10 del passat setembre (que també hem comentat aquí), els polítics espanyols s'han convertit en una elit extractiva. És a dir, tenen un sistema de captura de rendes que permet, sense crear riquesa nova, detreure rendes de la majoria de la població en benefici propi. Una cosa que recorda molt a la corrupció.\nLa cúpula dels partits ha molts favors als grans empresaris i als bancs. Les grans empreses han de portar-se bé amb el poder, raó per la qual procedeixen a constants nomenaments de ex polítics pels seus consells d'administració. La societat civil és feble, no pot ser molt crítica si vol tenir accés a contractes públics. Els periodistes independents tenen dificultats per informar sobre assumptes que puguin danyar als propietaris dels diaris, que de vegades són bancs o grans empresaris. I tampoc poden danyar als anunciants, ja que d'ells depèn que el diari pugui sobreviure. Manuel Villoria exemplifica el problema del periodisme espanyol: "Sorprèn que The New York Times publiqui que s'estiguin defraudant a Espanya més de 40.000 milions d'euros, amb nom i cognoms, sobretot de grans famílies i grups determinats, i que res de això es publiqui aquí. Està tot molt controlat".\nTampoc s’ha comentat, que jo sàpiga, un altre article del The New York Times, del 28 de setembre passat en el que es parla de la hipotètica fortuna del rei, que el diari americà estima en 2.200 milions de dòlars, o sigui, uns 1.800 milions d’euros.\nEl poder judicial també és impotent per lluitar contra la corrupció. Avui dia li és més fàcil progressar a un jutge si fa els ulls grossos a la corrupció que si la combat. L'exemple de la caça i captura del jutge Garzón, el primer que va investigar el cas Gürtel, n'és un exemple.\nNo podem aspirar a tenir governants perfectes, però si podem aspirar que es perfeccionin els mecanismes, els controls democràtics, perquè els governants mediocres o dolents ens facin el menor dany possible. Però aquests controls difícilment els perfeccionaran els mateixos polítics que es beneficien de la situació actual, almenys fins que milions de persones no sortim al carrer a dir prou. Només així podrem aspirar a no tenir el dubtós honor de tenir la medalla de bronze de la corrupció.\nAhir es van publicar, per part del Institut d’estadística d’Espanya, els índex de producció industrial. Aquest índex està calculat amb base de que la producció industrial de l’any 2005 sigui igual a 100.\nVeiem que, des de l’any 2007, aquest índex baixa si prenem la totalitat de l’estat espanyol, sent el de l’any passat de 77,0 %. Es a dir, l’any 2012 a l’estat espanyol la indústria va retrocedir, respecte de l’any 2005, un 23 %. Respecte del se màxim, que va ser l’any 2007, el retrocés va ser del 27 %.\nA Catalunya va passar més o menys el mateix: la producció industrial de l’any 2005 va ser un 18 % inferior a la del 2005, i del 23 % respecte del màxim, l’any 2007.\nExaminant amb més detall el que ha passat a Catalunya, els bens de consum han aguantat relativament be, ja que “només” han perdut un 5 % des de l’any 2005. Els bens d’equipament (maquinàries, material de transport, estructures metàl•liques, etc.) han perdut un 24 %. Els bens intermedis (química, minerals, etc.) s’han enfonsat, perdent un 31 % des del 2005, i l’energia s’ha mantingut bé, ja que el 2012 ha augmentat un 3 % respecte al 2005.\nPublicado por s sr los 16:58 Cap comentari: Vínculos a esta entrada


adamantium comics: Clash of the Titans (2010)\nTenia moltes ganes a aquest remake. La pel.lícula original era una de les meves preferides (gràcies a la insistència de mon germà per posar-la gairebé cada cap de setmana quan érem petits). Jolines, les possibilitats eren enormes!!!!!!! Tenien la tecnologia per aconseguir que l'stop-motion de Harryhausen quedès en la memòria com el que és, una cosa del passat que ara mateix podem millorar. El que no calia que toquessin gaire era el guió.\nDoncs amics i amigues... han fet una verdadera porqueria!!!!!!!!!!!!!! La mare que els va parir!!!!!!!!!! Com es pot fer semblant puta merda de pel.lícula??? Qui collons els ha donat el vist i plau per deixar sortir al mercat aquest insult????.... si jo fos algú en aquest mundillo us prometo que, ni de conya tornaven a tocar el clàssic. El més collunut de tot és que tal i com acaba la peli amb la frase de Perseo... "entonces seguro que volveremos a verle", ja estic patint per una segona part de merda i diarrea cinematogràfica.\nEl guió d'aquesta nova versió és molt dolent i es contradiu. En la història original tenim un principi brutal on es veuen uns soldats grecs tirant un taüd al mar. Més tard sabrem que en ell tenim a Perseo i sa mare que han estat llançats al mar perquè Zeus la va posseir. En paral.lel tenim el regne d'Argos que vol casar a la seva filla Andròmeda amb Calibos però, aquest és castigat per Zeus al maltractar i acabar amb els caballs alats. La maldició que assoleix Argos és que ningú es podrà casar amb la princesa si no es resol l'endevinalla que cada nit mostra Calibos.\nDoncs d'això en la nova pel.lícula res de res!!!!!!!!!!!!!!!!!!!!!!!!!........ Argos comença a no voler saber res dels Déus i per tant Zeus, emprenyat com una mona, envia al seu germà Hades a què enviï el Craken a destruir la ciutat. Perseo, que passava per allà amb la seva família adoptiva, és atacat pel Déu de l'inframón i mata a tots menys a ell. Ja està la història. Es vol venjar i punto pelota. A partir d'aquí tot és un despropossit rera l'altre. Les ajudes que els Déus donen a Perseo en la pel.lícula clàssica i que ell rep amb els braços oberts, aquí són rebuts amb fàstig i no els vol utilitzar perquè ell és humà i no li agrada això de ser un semi-déu.... què collons és això?\nAquesta subtrama d'oposar-se a la voluntat dels Déus no apareix en la clàssica... doncs llavors, perquè collons l'han de posar en el remake?\nEnlloc del Calibos de la clàssica, tenim a un marit de la mare de Perseo que vol venjar-se de Zeus pel que va fer i quan descobreix que Perseo està viu el vol matar i es diu Calibos quan és dolent!!!!!!!!!!!! ...... quina merda és aquesta?\nFatal, fatal, fatal!!!!!!!!!!!!!!!!!!!!!.... a sobre apareix el mussol de la clàssica com un trasto vell.... insult en forma de cameo!!!!!!!!!!!!!!!! Estic indignat, com diria l'Agustin!!!!!!!.\nUna porqueria que no val la pena per res del ens mostra, ni efectes, ni guió i per suposat cap dels actors ho fa bé, tots molt per sota dels clàssics.\nP.D... el dobaltge és per arrancar-li la llengua al doblador de Perseo.... quina puta merda!!!!!!!... si és que a vegades ni tan sols coincideix el to de veu amb l'expressió de l'actor...... puta porqueria tot!!!!!!!!!!!!!!!!!\nDirector: Louis Leterrier (l'única cosa bona que ha fet és el Hulk amb Norton)\nGuionista: Travis Beacham, Phil Hay\nActors: Sam Worthington, Liam Neeson, Ralph Fiennes


L’Alcúdia aprova per unanimitat la declaració de la Mesa pel Xúquer – RiberaTV\nEs manifesta l’oposició a qualsevol nou transvasament del Xúquer i s’exigeix la recuperació integral del riu i de l’Albufera\nEl plenari de l’Ajuntament de l’Alcúdia aprovà el passat dimarts, per unanimitat de tots els partits, la moció d’adhesió a la declaració de la Mesa pel Xúquer, composada per entitats ecologistes, regants, ajuntaments, sindicats, partits polítics, organitzacions agràries i societat civil.\nAquesta entitat denuncia que malgrat la delicada situació del Xúquer el lobby de l’aigua d’Alacant continua exigint, una vegada i una altra, l’aigua del Xúquer, com si el nostre riu fora l’Amazones i li sobrara aigua per a repartir al Vinalopó, al Segura o al Guadiana. Ara, aquest grup de pressió, torna a demanar un nou transvasament del Xúquer des d’Antella, des de Cortes de Pallàs o des d’Alarcón, malgrat que ja s’ha demostrat, que l’únic punt on es poden transferir recursos sense afectar greument als cabals ambientals per a mantenir els ecosistemes aquàtics del Xúquer i l’Albufera, i per garantir els diferents usos com l’abastiment humà de les poblacions de la ribera o el rec, és al final del riu.\nLa declaració comença dient que el Xúquer és el riu més important de la vessant mediterrània, després de l’Ebre, i el més cabalós del País Valencià, per exposar a continuació l’estat actual del riu: “El Xúquer és hui un riu sobreexplotat, al que no li sobra aigua, amb uns cabals ambientals insuficients -tant per al propi riu, com per a l’Albufera a la que alimenta. Un riu, sotmés a episodis recurrents de sequera –com l’actual- que limiten la disponibilitat d’aigua. En les últimes dècades li han despullat d’una gran part del seu cabal amb abusives extraccions insostenibles, mentre s’ha contaminat amb pesticides prohibits i amb nitrats fins a posar en risc l’abastiment d’aigua potable. El canvi climàtic, que ja ha provocat una important reducció de les precipitacions en la seua conca, agreuja el deteriorament del riu i els aqüífers.”\nLa moció aprovada manifesta la seua oposició frontal a qualsevol nou transvasament del Xúquer cap a Alacant i exigeix la recuperació integral del Xúquer i de l’Albufera. Demanant que finalitze la sobreexplotació de l’aqüífer de la Manxa Oriental, que priva al riu d’una gran part del seu cabal base. Recuperant el llit del riu amb el seu eixamplament i la plantació de vegetació de ribera.\nIgualment es demana la millora de la qualitat de les aigües del Xúquer i s’exigeix l’abastiment d’aigua de la millor qualitat als pobles de la Ribera del Xúquer, posant en marxa mesures per a la recuperació dels aqüífers contaminats.\nLa declaració aprovada demana igualment una revisió a l’alça dels cabals ambientals del Xúquer i de l’Albufera, de manera que els estalvis produïts per la modernització del regadiu, es destinen de manera preferent a millorar aquests cabals.\nFinalment s’adverteix que s’acudirà a la Unió Europea en el cas que es vulneren les condicions fixades per al transvasament al Vinalopó, des de la Marquesa. O siga, es podran transferir aigua de sobrants, una vegada garantits els cabals ecològics i respectats els diferents usos de la conca.\nL’Alcúdia aprova per unanimitat la declaració de la Mesa pel Xúquer added by Ribera Televisió on 1 Juny, 2018


Comença el segon estiu de la pandèmia, estem millor que l’any passat? - À Punt\nComença el segon estiu de la pandèmia, estem millor que l’any passat?\nAfrontem el segon estiu amb contagis, restriccions i temor, però amb la vacunació més avançada. Ens preguntem si aquestes circumstàncies fan canviar la situació epidemiològica\nComparativa de la situació epidemiològica de l'any passat amb la d'enguany / À Punt NTC\n23 de juny 2021 - 14:47\nAfrontem el segon estiu de pandèmia, en què tornarem a tindre algunes de les restriccions, com la mascareta en determinats espais, la distància social o el gel hidroalcohòlic abans d’entrar als edificis públics, però el que no es repeteix és la situació epidemiològica, almenys per ara. Segons les dades, aquest segon estiu de la pandèmia és molt diferent del primer.\nL'any passat per aquestes dates, acabàvem d'eixir de l'estat d'alarma. Veníem de mesos de confinament estricte que havien posat la pandèmia sota control i això s’evidenciava en les dades de contagis. La incidència acumulada de la Comunitat Valenciana fa just un any era molt baixa, hi havia dos casos per cada cent mil habitants, i encara havia de baixar més. Ara en tenim 45 i la tendència és de pujada.\nHi havia, això sí, moltes més defuncions, de mitjana el doble que ara, en grups d'edat més alts perquè encara no s'havia trobat la vacuna contra el virus.\nQuant a la pressió hospitalària, ara estem pitjor, almenys pel que fa a l’ocupació dels llits: hi ha més persones ingressades en planta i també a les Unitats de Cures Intensives (UCI).\nEls vacunats amb pauta completa no guardaran quarantena per contacte estret d’un contagiat\nD’aquestes dades es desprenen que, epidemiològicament, aquest estiu de 2021 comença pitjor que l'anterior. Aquesta circumstància, unida a la relaxació de la mascareta, ha fet que al llarg dels últims dies autoritats sanitàries i polítiques hagen fet una crida a la prudència.\n“La norma ha de ser flexible i ha de ser reversible en moments determinats”, advertia aquest dimecres el president de la Generalitat, Ximo Puig, en referència a les noves normes per a l’ús de la mascareta.\nDe fet, la ciència dona per fet que l'estiu vindrà acompanyat d'un augment de contagis. No tindrem tants casos greus, ni tantes hospitalitzacions, però encara estem lluny de tindre el control de la pandèmia, assegurava en Les Notícies del matí Fernando González Candelas, responsable de la Unitat d’Investigació d’infeccions i salut pública de la Fundació Fisabio i catedràtic de Genètica de la Universitat de València.\nLa vivenda post Covid: més zones comuns i espais exteriors\nPer això, diuen, caldrà vigilar i, si és necessari, reaccionar. “Xile ha hagut de tornar al confinament, a pesar de tindre elevades xifres de vacunació. O a Israel han hagut de tornar a recuperar l’ús de la mascareta”, com recordava l’epidemiòleg Daniel López Acuña.\nDavant aquesta situació, i amb l’amenaça del virus encara, tot fa pensar que vigilar i, sobretot, vacunar al més ràpidament possible, serà la clau d’aquest segon estiu de la pandèmia.\nEls valencians podran comunicar a Sanitat quan se’n van de vacances, per a rebre la vacuna


preinscripico educació primaria i PAP en la convocatòria extraordinària - Preguntes i Respostes | Preparats, Llestos, Universitat\npreinscripico educació primaria i PAP en la convocatòria extraordinària\nVaig demanr educació primària però no he aprovat les PAP fins a la convocatoria extraoridinària de juliol. M'he matriculat en una opció de les opcions que vaig sol.licitar i he demanat seguir en el proces perque he demanat en primera opció educació primària. Em poden assignar en la 1a reassignació de setembre d'educació primària, en tant que tinc la nota per entrar, però he aprovat les PAP al juliol. Ho m'hauré d'esperar a fer la inscripció novament al setembre.\nCom que has fet la PAP extraordinària, et correspon fer de nou la Preinscripció, per tant, en la convocatòria extraordinària (19 i 20 de setembre)!\nEl dia 26 de setembre sabràs el resultat de l'assignació de places.


La Quaresma per als infants | Parròquia Sant Ignasi de Lleida\nLa Quaresma per als infants\nEnviat per catequesi el dg., 02/18/2018 - 18:12\nA la missa familiar de diumenges a les 11.30 ens acompanya, des d’inici de curs, un objecte màgic ben curiós: La Caixa del Sobretot. Aquesta caixa té el poder de treure allò que més ens acompanyarà durant les misses a semblar-nos cada cop més a Jesús, això sí, sempre que li demanem amb una fórmula màgica que ja ens sabem de memòria (“sobretot, sobretot, sobretot, que surti...”).\nDurant les setmanes de Quaresma, aquesta caixa ens ha ofert un gran regal als tres grups de catequesis: unes germanes petites. Així doncs, tant el grup de primer com els dos grups de segon han rebut les seves pròpies Caixes del Sobretot que tenen el poder oposat: dins seu hi cap tot allò que ens ajuda a semblar-nos a Jesús, per tal de no perdre-ho i tenir-ne sempre constància. Així doncs, aquesta Quaresma cada dimecres durant la catequesi d’infants recordarem l’objecte que el diumenge anterior ha sortit de la Caixa del Sobretot i el relacionarem amb una manera de viure que ens pot ajudar a apropar-nos a Jesús.\nLa preparació per la Pasqua va començar el Dimecres de Cendra, amb una celebració de la cendra, en la qual el pare Roger va explicar la importància d’aquest dia i va imposar la cendra als catequistes qui, en símbol de la transmissió de la fe que pretenem cada setmana, la van imposar a tots els infants que es preparen per la primera comunió.\nPel que fa als objectes que contenen les nostres petites Caixes del Sobretot, a la primera setmana vam guardar-hi una espelma, ja que l’Evangeli de les temptacions de Jesús en el desert ens recorda la necessitat de pregar per demanar al Pare allò que més necessitem i per recordar que tenim un amic que ens fa vèncer les nostres temptacions quotidianes. La segona setmana, l’Evangeli de la transfiguració al mont Tabor ens ajuda a prendre una visió d’allò que volem aconseguir ser, per tant, en la caixa hi vam ficar uns prismàtics i així poder elevar la vista.\nAmb l’Evangeli dels mercaders en el temple vam posar en valor la gratuïtat de les nostres accions per davant del negoci o els interessos i per això en la caixa hi vam ficar un cor amb els braços oberts en una gran abraçada. Nicodem, en la quarta setmana, mira a Jesús com el reflex a qui vol semblar-se. Així doncs, en la nostra caixa hi vam guardar un mirall amb la imatge del Crist. Finalment, la darrera setmana cada grup rep una llavor que ha de regar i cuidar. D’aquesta manera simbolitzem l’esperança pasqual que ens ve regalada, però que només dóna fruits si es cuida.\nTot l’equip de catequesi d’infants desitja que aquesta preparació de la quaresma ens ajudi a ser cada cop més com Jesús i que sobretot, sobretot, sobretot, sempre donem gràcies.\nEquip de catequesistes\nTruc de gener\nPelegrinatge a Loiola\nDies: 6,7 i 8 de desembre. 30 places disponibles. Us podeu inscriure a la secretaria, de dilluns a divendres, de 18 a 21 hores, o bé, per correu electrònic secretaria@stignasi-lleida.org\nEs necessiten nous voluntaris/es per a desenvolupar vies de comunicació dins de la parròquia: TRUC, WEB, Xarxes...\nOfereix-te a Secretaria!!!!\ncomunicació esplai catequesi d'infants tercer món eides consell parroquial magis lleida revisió de vida arrels creixement homilies alfabetització cristianisme i justícia equip de missió confirmació assemblea litúrgia recès maristes guitarra cvx espla CPM curs bíblic


Red Norvo - Viquipèdia, l'enciclopèdia lliure\n31 de març de 1908\nVibràfon, Marimba, xilòfon\nPaul Whiteman, Benny Goodman, Charlie Barnet, Woody Herman, Julia Lee\nKenneth Norville (Beardstown, 31 de març de 1908 - Santa Mónica, 6 d'abril de 1999), Red Norvo, vibrafonista, xilofonista i director nord-americà de jazz.\nConegut com a Mr. Swing (juntament amb la seua dona Mildred Bailey, coneguda així mateix com Mrs. Swing), fou una de les grans figures de l'època del swing tocant el xilòfon; en 1943 va començar a tocar el vibràfon i, encara que no va arribar les cotes de popularitat d'altres mestres com Lionel Hampton, la seua presència en el món del jazz va ser constant tant com músic com líder de menudes orquestres.\nVa començar tocant la marimba quan tenia 14 anys però es va canviar prompte al xilòfon. Figura popular en l'àmbit del vodevil a la fi dels anys vint com ballarí, Norvo es va unir a l'orquestra de Paul Whiteman al començament dels anys trenta (on va conèixer i es va casar amb Mildred Bailey). Va gravar temes molt reeixits que li van conferir fama de virtuós i imaginatiu; en dos d'ells ("Balle of the Octopus" i "In a Mist") va tenir d'acompanyant al clarinet baix de Benny Goodman.\nVa liderar després la seua pròpia orquestra entre 1936 i 1944, amb els arranjaments d'Eddie Sauter. En 1944, Norvo, tocant ja el vibràfon, va dissoldre la seua banda i es va unir al sextet de Benny Goodman, aproximant-se després al bop: va tocar amb Charlie Parker i Dizzy Gillespie en 1945, va treballar en un dels primers grups de Woody Herman i va gravar amb Stan Hasselgard en 1948. Al començament dels cinquanta, Norvo va formar un trio amb el guitarrista Tal Farlow (i, més tard, Jimmy Raney) i el baix Charles Mingus (després Red Mitchell).\nAl llarg de la dècada, va liderar diversos grups i va col·laborar també amb Benny Goodman. En els seixanta, Norvo es va haver d'adaptar després d'una seriosa operació en l'oïda. Va treballar amb els All-Stars a la fi de la dècada, i des de mitjans dels setanta a mitjans dels vuitanta va estar molt actiu a través de diversos enregistraments. No obstant això, la seva oïda li va tornar a donar problemes i un atac al cor li va deixar impossibilitat per a l'activitat musical.\n1945: Fabulous Jam Session (Stash)\n1945: Fabulous Jazz Session (Dial)\n1950: Red Norvo Trio with Tal Farlow and Charles Mingus at the Savoy [directe] (Savoy)\n1953: The Red Norvo Trios (Prestige)\n1954: Just a Mood (Bluebird)\n1958: Red Plays the Blues (RCA)\nA Wikimedia Commons hi ha contingut multimèdia relatiu a: Red Norvo\nTres entrevistes de Jazz Professional (anglès)\nRed Norvo: 'Mr. Swing'-- Perfils de NPR Jazz (anglès)\nObtingut de «https://ca.wikipedia.org/w/index.php?title=Red_Norvo&oldid=17595179»\nLa pàgina va ser modificada per darrera vegada el 11 oct 2016 a les 00:40.


nordic walking moianès: 2010\nLes fotos també a FaceBook :Nordic Walking Moianès\nPublicat per Anne a 17:53 Cap comentari:\nPRACTICANT AMB RAQUETES PER LA NEU\nAhir, dissabte 6 de febrer, vam fer una sortida per provar raquetes de neu.\nEl company de Nordic Walking Pirineus ens va fer de professor i guia, per la zona del Xalet de Coll de Pal (Berguedà).\nVam fer una ruta d'iniciació, per saber que és això de caminar amb les raquetes, practicar una miqueta, passejar pel bosc i gaudir d'un dia esplèndid.\nEncara que no portava els bastons adequats, vaig comprovar desseguida que es pot practicar la tècnica del NW perfectament amb les raquetes.\nPublicat per Anne a 17:39 Cap comentari:


Miquel Iceta, ministre de Cultura i Esport, i Natalia Garriga, consellera de Cultura, van assistir a la benedicció de l’‘instrument de Déu’ a càrrec de Joan Josep Omella, cardenal arquebisbe de Barcelona\nLa dama de l’orgue va interpretar obres de Francisco Correa d’Arauxo i Johann Sebastian Bach i va recordar: «Fa falta que l’afany no desisteixi per poder tenir l’orgue complet el pròxim Nadal»\nLa gesta de Montserrat Torrent: estrenarà l’orgue de Sant Felip Neri als 95 anys\n03 de de desembre del 2021. 23:19\nMiquel Iceta, ministre de Cultura i Esport, i Natalia Garriga, consellera de Cultura, han assistit aquest divendres a la benedicció del nou orgue de Sant Felip Neri. L’església, plena de gom a gom menys al banc d’autoritats, va tenir el seu moment més emotiu quan va arribar Montserrat Torrent (Barcelona 1926), organista degana i impulsora d’aquest instrument des de fa mig segle, i va interpretar dues obres. Als seus 95 anys va realitzar el primer concert després d’un discurs on va agrair a l’orguener Albert Blancafort la seva feina. També va recordar tots aquells que l’han recolzat per poder veure realitzat per fi el seu somni: un orgue barroc per a Barcelona. «Fa falta que l’afany no desisteixi per poder tenir l’orgue complet el pròxim Nadal», va dir en un discurs lleugerament diferent del que figurava en el programa. Ja se sap, els organistes són mestres de la improvisació i les variacions. El seu discurs va acabar amb un sentit «¡Visca la vida i visca la música!» i el públic dret per aplaudir-la.\nEncara va ser més gran l’ovació quan va acabar el primer concert amb l’instrument batejat amb el seu nom que va oferir a continuació. Primer va interpretar el ‘Tiento XXXVI de medio registro de triple de décimo tono’ de Francisco Correa d’Arauxo (1584-1654) i després la ‘Partita diverse sopra, Sei gegrüsset Jesu gütig’ de Johann Sebastian Bach (1685-1750). Ningú diria que té 95 anys veient les seves mans i peus lliscar amb agilitat pels teclats.\nEncens i pantalles\nQuatre pantalles situades a l’església van permetre no perdre detall de la seva actuació ni tampoc de la benedicció de l’instrument a càrrec de l’arquebisbe de Barcelona, Joan Josep Omella, realitzada abans, en la qual Juan de la Rubia responia amb improvisades invocacions com aquesta: «Tu, orgue de Sant Felip Neri, que has sorgit de la terra i dels arbres de la natura i de la intel·ligència de l’orguener disposa’t a cantar al Creador de totes les coses». Un ritu impressionant amb encens inclòs.\nEn la inauguració també van participar altres músics com la Coral Sant Jordi, dirigida per Oriol Castanyer i Bernat Bailbé, veterà organista de Sant Felip Neri. Fa 20 anys que aquest últim regala concerts a la parròquia amb un altre instrument. A partir d’ara disposa del nou ogue Monsterrat Torrent que, encara sense estar acabat, sona diví.


Congrés: Els partits recorren a estratagemes per organitzar-se al Congrés | Espanya | EL PAÍS Catalunya\nEls partits recorren a estratagemes per organitzar-se al Congrés\nBildu, ERC i IU s'alien per cobrar diners de subvencions\nMadrid 19 GEN 2016 - 08:09\tCET\nAmb la voluntat de cobrar les subvencions per reemborsar-se les despeses de propaganda electoral, Bildu i IU s'han unit de forma temporal a ERC per formar un grup parlamentari conjunt. Els tres van presentar una sol·licitud única de registre a la Mesa del Congrés, malgrat que ERC podria haver-ho fet en solitari. El candidat d’IU, Alberto Garzón, va aclarir posteriorment que té la intenció de passar al grup mixt. "Gràcies a l'ajuda d’ERC tindrem recursos, espai parlamentari i altres facilitats que tenen la resta dels grups", va explicar. Aquest dimarts venç el termini per registrar els grups parlamentaris a la Mesa del Congrés i Podem ha de decidir si n’inscriu només un o intenta formalitzar les divisions entorn de les candidatures territorials a Galícia, Catalunya i la Comunitat Valenciana. Mònica Oltra, aliada valenciana de Podem, va insistir aquest dilluns que els seus nou diputats mereixen una representació autònoma al Congrés i va dir que encara està considerant si s'uneix als dos diputats de Garzón i IU i no al partit de Pablo Iglesias si se li nega el grup propi.\nAlberto Rodríguez, de Podem, durant la constitució de les Corts. Uly Martín\nL'organització de les forces polítiques a les Corts és clau per tenir més visibilitat o menys i gaudir d'alguns privilegis. La XI legislatura ha arrencat amb més incògnites que mai, no només sobre els pactes de govern, sinó també pel que fa a la projecció dels partits al Congrés. El PP, el PSOE i Ciutadans no tenen problemes per configurar el seu grup, però la dispersió dels 69 diputats de Podem i la presència de formacions, com IU o Bildu, sense un nombre suficient per tenir agrupació pròpia, ha complicat la distribució dels grups.\nEl préstec de diputats o la fusió de diferents forces, sense projecte comú, com va passar aquest dilluns amb ERC, IU i Bildu, no és una cosa nova. En cada legislatura hi ha casos semblants. Fa quatre anys, el PSOE va deixar cinc senadors al PNB –com va fer la setmana passada amb Democràcia i Llibertat i ERC–, i el 2004 ho va fer amb Coalició Canària al Congrés.\nLa indeterminació d'aquest inici de legislatura es deu a les exigències de Podem. Els 27 diputats de les tres aliances territorials amb què va concórrer a les eleccions generals a Catalunya, la Comunitat Valenciana i Galícia pretenen formar grups propis a la Cambra Baixa, igual que els 42 representants de Podem.\nAquest dimarts s’acaba el termini per presentar aquesta sol·licitud, i tant Pablo Iglesias, líder de la formació, com els seus socis autonòmics han decidit esgotar el temps i escenificar una pugna amb el PSOE fins a l'últim moment. Ni els socialistes ni el PP ni Ciutadans estan disposats a concedir-los els grups, perquè, segons asseguren, això incompliria el reglament del Congrés. I encara que el PSOE canviés d’opinió, la majoria de la Mesa, l'òrgan que dimecres delibera sobre aquesta petició, ho vetaria, ja que els populars i els de Rivera tenen cinc dels nou integrants.\nL'alternativa més probable, la que defensa el mateix Iglesias, és la formació d'una espècie de grup “confederal”, en què les diferents aliances puguin col·laborar. Així i tot, encara ha descartat la hipòtesi de dividir aquests 69 diputats en dos blocs: els 42 de Podem d'una banda, i, de l’altra, els 27 de les confluències dins un mateix grup. Tampoc està resolt el futur dels quatre diputats de Compromís, integrats en la candidatura valenciana Compromís-Podem, que han amenaçat de marxar al grup mixt si no aconseguien grup propi.\nMentrestant, ERC, Unitat Popular-Esquerra Unida i EH Bildu van formalitzar aquest dilluns davant la Mesa del Congrés una proposta de grup parlamentari conjunt, que ara ha de validar l'òrgan de Govern de la Cambra baixa. Es tracta d'una aliança tàctica –i, almenys en el cas d’IU, només temporal– que vol permetre que IU i Bildu, que per separat no complien els requisits per formar grup, puguin rebre la subvenció de la bustiada i la propaganda electoral. Els dos diputats d’IU aniran després al grup mixt.\nEls independentistes catalans d’ERC van oferir a IU, just després de saber el resultat electoral del 20-D, tornar-li el favor del 2011, quan la coalició d'esquerres va permetre als tres diputats catalans integrar-se en el seu grup d'11 escons per cobrar la subvenció per enviament a domicili de les paperetes electorals i de propaganda electoral, a la qual només es té dret si s'aconsegueix formar grup. Ara, IU i ERC es troben en la situació contrària a la de fa quatre anys (IU amb només dos diputats i ERC amb nou), i és el partit d’Alberto Garzón el que necessita els escons i vots dels catalans. Aquests, al seu torn, s'asseguren que ningú pugui negar-los el grup propi.\nL'escrit presentat davant la Mesa per Joan Tardà, portaveu d’ERC, assenyala que la denominació del grup serà “grup parlamentari d'Esquerra Republicana”, i incideix que “compleix amb tots els requisits formals i materials requerits pel reglament de la Cambra per constituir-se en grup parlamentari”. Segons l'article 23 del reglament, es necessita tenir un mínim de cinc diputats, a més del 5% dels vots en el conjunt de l’Estat o el 15% dels sufragis “en les circumscripcions en què hagin presentat candidatura”. En el cas d’ERC, el partit superava l'exigència mínima de diputats i el 15% de sufragis a Catalunya: és a dir, complia els requisits, segons la interpretació habitual del reglament (a Amaiur, no obstant això, el PP li va impedir tenir grup propi el 2011 en exigir-li el 15% en cada circumscripció, i no de mitjana).\nEl portaveu d’ERC, Joan Tardà, va assegurar a EL PAÍS que té el “compromís verbal” dels portaveus del PP i del PSOE, Rafael Hernando i Antonio Hernando, respectivament, que els permetran tenir grup. En aliar-se amb IU i Bildu aconsegueix, no obstant això, superar també el 5% estatal (els tres partits sumen junts el 6,93% dels vots, segons indiquen), de manera que s'asseguren que ni amb una interpretació estricta de la norma els neguin el grup, ja que en la circumscripció de Barcelona estan a unes dècimes del 15% (14,48%).\nIU i EH Bildu no complien en cap cas els requisits per separat. Tots dos tenen només dos diputats. La coalició d'esquerres va obtenir el 3,67% dels vots (encara que gairebé un milió de sufragis), i els abertzales, el 0,87%.\nL'acord aconseguit és “tècnic, no polític”, i temporal, va explicar aquest dilluns a EL PAÍS Alberto Garzón, d’IU. “Després anirem al grup mixt”, va indicar. “Gràcies a l'ajuda d’ERC tindrem recursos, espai parlamentari i altres facilitats”, va dir en agraïment a Facebook. IU va intentar formar grup amb Compromís. “Lamentablement no els hem convençut d'aquesta fórmula”, va dir Garzón, encara que aquest dilluns Mònica Oltra, líder de Compromís, va tornar a deixar la porta oberta a l'acord. Podem havia ofert a IU també un préstec de diputats, una opció que Garzón va rebutjar per “il·legal”. El termini per presentar les propostes definitives de grups acaba aquest dimarts a les vuit del vespre.


“Això sí que no. Si ens retalleu ens abandoneu!”\nInici » General » “Això sí que no. Si ens retalleu ens abandoneu!”\nDll, 21/05/2012 - 14:05\nLes entitats que representen la discapacitat intel·lectual i la salut mental a Catalunya [Cocarmi (COCEMFE, Confederació Ecom Catalunya, Dincat, Fesoca, Acapps, Fecafamm, Fepccat, Down Catalunya i Once Catalunya), Actas i Ammfeina] van convocar ahir una mobilització ciutadana per canviar els pressupostos de l'Estat. La trobada reivindicativa, que es va desenvolupar enmig d'un ambient festiu, va comptar amb el suport de representants polítics, com el Conseller de Benestar Social i Familia Josep Lluís Cleries, i de la societat civil i va aplegar milers de persones sota el lema "Això sí que no".\nSegons el projecte de pressupostos del govern espanyol la partida destinada a Polítiques Actives d’Ocupació a Catalunya es redueix un 56%\nSegons el projecte de pressupostos del govern espanyol presentat fa poques setmanes pel Ministre d’Hisenda Cristóbal Montoro, la partida destinada a Polítiques Actives d’Ocupació a Catalunya es redueix un 56% respecte l’any passat. Aquesta retallada afecta greument als Centres Especials de Treball (CET) que hi ha arreu del país, a les entitats d’inserció laboral i a les entitats de Treball amb Suport que, sense l’ajuda de l’administració, no podran fer front al pagament de les nòmines. La Llei (LISMI) obliga l’Estat a finançar, com a mínim, el 50% del sou mínim interprofessional de les persones amb discapacitat i trastorn mental que treballen als Centres Especials de Treball. Els pressupostos del Govern Espanyol, però, no arriben a aquest 50%.\nGaleria d'imatges de l'acte (NacióDigital.cat)


Casa amb vistes al mar a Formentera amb estupendes vistes al mar per llogar\n+34 971 323 304 info@formenteraliving.com\nCAN MUREDETA ET4161\nCasa amb vistes al mar a Formentera\nExterior i entorn\nEn primer lloc, Can Muradeta és una preciosa casa amb vistes al mar a Formentera, situada a Punta Prima, prop d’un penya-segat impactant. De fet és una de les cases que permet tenir 180º del Mar Mediterrani als teus peus. En aquesta propietat, s’assegura un ambient fresc durant les nits més caloroses d’estiu a causa de les brises marines directes del mar.\nRecentment, aquesta casa ha estat reformada per oferir una estada confortable i còmoda als seus convidats. A més, ha estat perfectament decorada i moblada amb l’estil característic de l’illa de Formentera.\nLa capacitat màxima és de 8 persones i disposa d’una casa principal i en la part de darrere una dependència addicional. Així que la casa principal consta de dues còmodes habitacions de matrimoni amb sortida a les seves respectives terrasses privades i dues habitacions individuals. A més de tenir un fantàstic saló amb cuina oberta i amb sortida a dos grans terrasses perfectament moblades. Des de les dues terrasses tenim unes vistes espectaculars, en una d’elles podem observar les postes de sol de l’illa d’Eivissa i en l’altra (amb tarima de fusta) tenim unes vistes increïbles sobre el penya-segat.\nFinalment, a la part de darrere trobem una dependència privada, per a aquells convidats que vulguin gaudir d’una zona amb mes intimitat i privacitat. De la mateixa manera que la casa principal està consta d’una habitació de matrimoni i un bany amb dutxa. A més, de disposar d’un exclusiu vestuari i petita terrassa privada.\nÉs especialment rellevant comentar que aquesta estupenda casa està perfectament equipada amb TV sat, aire condicionat, WiFi, rentavaixelles i rentadora. A més de disposar dels serveis addicionals que oferim com Immobiliària.\nPlatges i pobles propers\nFinalment i en relació al entorn, a poca distància de la casa Can Murdedeta, es troba el poble de Sant Ferran que disposa serveis i restaurants. Pel que fa a les platges, Can Muredeta es troba a poca distància amb cotxe de Illetes, es Pujols i Migjorn.\nUbicació :Punta Prima\nPreu : A consultar\nSuperfície: 300 m²\nTERRENO URBANO IN VENDITA\nUbicació: San Francisco\nSuperfície: 417 m²\nPreu: 750.000 €\nCasa a Portu Saler\nUbicació: Portu Saler\nSuperfície: 160+25 m²\nPreu: 2.500.000 €\nOceanliving- Real estate\nCarrer Sant Joan, 53\n07860 S.Francisco Javier\nVedi mappa di localizzazione\nTel: +34 971 323 304\nMbl: +34 639 550 695\nContact - ca\n(*)El vostre nom\n(*)El vostre email\nNombre de convidats\nNombre de nens


Albal cancel·la les discomòbils després de la baralla massiva d'anit de fins a 100 participants\n5:22 pm - Monday, 10 August 2020\nAlbal cancel·la les discomòbils després de la baralla massiva d’anit de fins a 100 participants\nDesprés dels incidents, quatre persones van resultar ferides i set d'elles han sigut identificades, cap- segons fonts policials- és d'Albal. Els altercats també van provocar danys materials, entre ells, el trencament de la tanca que delimita el Parc La Balaguera amb la CV-33\nLes Festes d’Albal no s’han deslliurat de patir una baralla massiva. Anit, de matinada, més de 100 persones es van veure implicades en una multitudinària batussa on va ser necessària la intervenció de fins a 12 patrulles entre Policies Locals d’Albal i la comarca i Guàrdia Civil, que a més van comptar amb la col·laboració de la seguretat privada contractada per l’Ajuntament per a la festa dels Barracons que se celebrava a aquesta hora prop d’aquests incidents esdevinguts al Parc La Balaguera.\nLa intervenció policial per a dissuadir els fets va provocar una reacció incontrolada dels participants que es van encarar als agents llançant-les pedres, la qual cosa va obligar a demanar reforços. Després dels incidents, quatre persones van resultar ferides i set d’elles han sigut identificades, cap- segons fonts policials- és d’Albal. Els altercats també van provocar danys materials, entre ells, el trencament de la tanca que delimita el Parc La Balaguera amb la CV-33.\nEls precedents que han ocorregut en els festejos de Picanya i Aldaia i per a evitar que tornen a produir-se a Albal, amb danys majors, han motivat al govern de Ramón Marí, en coordinació amb la Policia Local, a ser contundents i prendre dràstiques decisions respecte a les Festes Patronals. Per al primer edil, “la seguretat i integritat de les persones està per damunt de tot”.\nAquest matí s’ha reunit amb l’Intendent de la Policia Local, Manuel Ocaña, on han decidit, entre altres accions, la supressió de les dues discomòbils que queden per celebrar i que estaven programades per al cap de setmana gran de les Festes Patronals. Així, Albal cancel·la la discomòbil prevista per a hui i la del dissabte 27 que estava a càrrec de la DJ local, Arantxa Pedraza. Aquesta decisió ja ha sigut traslladada als Festers i Festeres Santa Anna 2019 els qui, com el govern, lamenten els incidents i fan una crida al civisme i contra la violència de qualsevol tipus.\nPrevious articleAECC Almussafes organitza un any més el sopar benèfic contra el càncer\nNext articleEn marxa el canvi de paviment de la pista de futbol de Caramanxell d’Alcoi


L'AREC Terrassa fent ciutat | El Portal de les entitats de Terrassa\nL’AREC Terrassa fent ciutat\nEl passat diumenge 22, va ser una jornada festiva a la nostra ciutat celebrant la Mitja Marató de Terrassa i la cursa Santi Centelles.\nPel que fa a la Mitja Marató, és una proba valorada pel seu recorregut 100% urbà que transcorre per diversos carrers de la ciutat i que aquest any ha arribat a la seva divuitena edició. Com no podia ser d’una altra forma, el nostre president Lluís Gallardo, hi va participar. És una llàstima que s’hagués de retirar per problemes físics.\nPer altra banda, es va celebrar la dotzena edició de la cursa Santi Centelles (5km), on ja és una tradició que l’AREC hi tingui una molt bona representació. En aquesta ocasió els nostres corredors van aconseguir els següents resultats:\n– Miquel Piqueras, posició 63 (20:38)\n– Laura Fabra, posició 72 (20:58)\n– Eva Cantero, posició 75 (21:09)\nSuport 26 gener 2017 Notícies de les entitats\n← Trobada de percussió de les Bruixes del Nord de Sabadell\nJordi Lara explora la vida com una gamberrada creativa en el seu darrer llibre →


La carpa de la biodiversió de la Fundació Mar continua la seva ruta per Begur i Pals | Fundación Mar\nLa carpa de la biodiversió de la Fundació Mar continua la seva ruta per Begur i Pals\nPosted in: Comunicados de prensa\nLa carpa de la biodiversió va començar la seva ruta per la Costa Brava ahir a la tarda gràcies al suport de l’Ajuntament de Sant Feliu de Guíxols. Des de les 17h. de la tarda finspràcticament les 21 h. del vespre més de 100 nens van entrar a la carpa de la biodiversió per participar en un seguit d’activitats lúdiques preparades per la companyia de circ Passabarret com xanques, malabarismes, tallers d’equilibri… en combinació amb activitats d’educació ambiental organitzades per la Fundació Mar en el marc de l’Any Internacional de la Biodiversitat. El valor de la diversitat biològica de la costa mediterrània i la importància de conservar-la per les futures generacions és el missatge que es transmet als petits participants i als adults amb qui van acompanyats.\nLa carpa de la biodiversió reparteix entre els assistents material didàctic preparat per la Fundación Biodiversidad com cds, enganxines, dossiers… que giren entorn l’Any Internacional de la Biodiversitat i que la Fundació Mar ha completat amb material per pintar, revistes i fulletons informatius per contextualitzar-ho en el nostre espai litoral més pròxim.\nLa carpa de la biodiversió segueix el seu curs avui a la tarda al municipi de Begur i s’instal·larà divendres a Pals. La Diada del Mar 2010 culminarà el dijous 12 d’agost amb un sopar benèfical Mas de Torrent que comptarà amb la ponència magistral del Dr. Ramon Moreno, catedràtic d’ecologia de la UdG, sobre biodiversitat i societat. L’acte finalitzaà amb una subhasta, els beneficisde la qual aniran destinats a dinamitzar la Diada del Mar 2011 i altres projectes en curs de la Fundació Mar.\nLa Diada del Mar 2010 és possible gràcies a la col·laboració de l’Obra Social Caixa de Girona i el suport dels Ajuntaments de Sant Feliu de Guíxols, Begur i Pals.\nDimecres 28 de juliol al Passeig del Mar de Sant Feliu de Guíxols\nDijous 29 de juliol a la Plaça Esteve i Cruanyes de BegurDivendres 30 de juliol a la Plaça de Catalunya de Pals


EXCLUSIVA MUNDIAL: LIAM HEMSWORTH FA UN PETÓ AL NOU AMOR GABRIELLA - CELEBRITAT\nEXCLUSIVA MUNDIAL: lluna de mel a la platja de Liam Hemsworth\nMenys de cinc mesos després de separar-se de Miley Cyrus, Liam Hemsworth sembla feliç de mostrar al món ha tornat a trobar l’amor.\nVEURE: Liam Hemsworth fa un petó a Gabriella\nL'estrella de Hollywood, que es va traslladar de nou a Austràlia després del trencament del matrimoni, es va veure amb un aspecte molt content i estimat amb una nova xicota Gabriella Brooks la setmana passada.\nEs van besar i es van acariciar davant d'altres turistes auna platja de Byron Bay, que mostrava el seu afecte evident mentre prenien el sol.\nDesprés d’haver passat junts la nit de Cap d’Any, sembla que la parella gaudeix de cada moment d’estar en la fase de lluna de mel de la seva relació.\nLes coses s’estan estenent entre l’actor i la seva nova xicota\nLa parella sembla ferida.\nGabriella era tot somrient.\nFa menys d’un mes que Liam va presentar el becari de 21 anysAussie a la seva família i amics.Una tímidament somrient Gabriella es va veure trobant els pares del seu xicot, Craig i Leonie,per primera vegada a mitjans de desembre quan eli mi per dinar a un ByronBadiacafeteria.\nQuan es van fer públiques les fotos de la reunió familiar,Us INéseklyva informar una font dient:\n“Liam se sent còmodeamb Gabriella. La seva família l’aprova i realment\nli agrada, cosa que per a ell és molt important ”.\nTot i que, segons sembla, fa anys que ha estat modelada, després d’haver estat scocom a jove de 14 anys,Gabriella harecentment va equilibrar la seva carrera amb estudiar història antiga i arcaeologia aelUuniversitatde Sydney.\nLiam semblava còmode mostrant el seu afecte per Gabriella.\nLiam va presentar el company australià de 21 anys a la seva família.\nLa parella semblava encantada i relaxada mentre passava temps a la platja.\nOriginària de Sydney, abans estava vinculada sentimentalmentPop britànic estrella Matt Healy. El cantant i model de 1975 va sortir públic als Brit Awards del 2017,tot i que hi ha informes, la seva relació es remunta al 2015.\nAbans de reunir-se amb Gabriella, aixòera va pensar que Liam es posava seriós amb Maddison Brown després que es veiés besant elDinastiaactor a Nova York, a l'octubre.\nAl final Desembre, Gentva informar que Liam i Miley havien arribat a un acord sobre el seu divorci,que era relativament senzill ja que tenien una pre-nup al seu lloc i no hi ha nens a tenir en compte.Una font va revelar: 'Ella [Miley] només volseguir endavant ”.\nGabriella ha equilibrat recentment la seva carrera amb estudiar història antiga i arqueologia a la Universitat de Sydney.\nLiam sembla estar en un lloc molt bo.\nLa parella ho va anunciarla seva separació en una declaració conjunta dels seus representantsdit això: 'Sempre en evolució, canviant com a socis i individus, han decidit que això és el millor si tots dos se centren en ells mateixos i en la seva carrera professional.'\nPerò enmig d’informes que la divisió no va ser tan amistosa com es pensava originalment, la cunyada de Liam, Elsa Pataky, va donar una candidaturainformeto EUAHolarevista al novembre.\n“El meu cunyat, bé ... Després d'una relació quet’has dedicat10 anysa, està una mica desconegut, però està fent front, és un noi fort i es mereix el millor ', va revelar ella, i va afegir:' Crec que es mereix molt millor. Sempre trobes suport a la teva família, i ell s’ha unit amb el seu germà [Chris], que hi ha estatdóna tota la forçanecessitava '.


Són varis els dies assenyalats en el calendari com a especials. En 10 dies passarem moments molt especials que es repeteixen any rere any. Probablement, el més important són aquelles reunions interminables amb les persones que més estimem, aquells sobre taules i algun o altre excés permès en la nostra dieta. Un dia el compartirem amb els de casa, un altre amb els de fora però que considerem com els de casa... Això és el Nadal: organització, somriures i moltes sorpreses.\nNo compartirem els mateixos moments tots, però si que a tots ens toca regalar alguna cosa a la nostra gent. Una característica del Nadal és el consum que, des de Mútua Igualadina, volem donar uns petits consells per fer-ho e la millor manera i evitar sorpreses no desitjades.\nEl primer que hem de tenir clar és a qui hem de fer el regal. Potser són obvietats però coses com el sexe, els gustos i l’edat són imprescindibles per aconseguir arrancar un somriure de la nostra víctima. Així doncs, anem amb temps i voltem. En aquest passeig ens trobarem amb diferents idees interessants per regalar, és important tenir en compte:\nLa qualitat. És essencial que valorem la qualitat dels productes i la relació que aquesta té amb el preu. Un producte de qualitat augmenta les garanties.\nEl preu. Compareu el preu, alguns establiments s’aprofiten de les dates i incrementen el preu d’alguns productes.\nEl servei post-venta. La marca o establiment han d’inspirar confiança, ja que són ells els que hauran de respondre en cas d’incidència.\nSi pagueu amb targeta de crèdit, identifiqueu-vos amb el vostre DNI com a titular de la targeta.\nDemaneu i conserveu la factura o tiquet de compra, és la vostra garantia davant qualsevol incidència.\nUnes últimes recomanacions que volem donar són per afavorir el consum de proximitat. És interessant per a tots, sempre que sigui possible, escollir productes i serveis fets al vostre entorn. No només beneficiareu el creixement del vostre territori sinó que tindreu contacte i coneixement de la procedència del producte o servei i reduïu costos energètics derivats del transport.\nEl Nadal, per molts, és sinònim de felicitat i la felicitat ve acompanyada pel benestar. La nostra raó de ser és el benestar de les persones, des de la Mútua Igualadina et proposem que regalis Assistència Mèdica a aquelles persones importants per a tu.


Caixa d'Enginyers potencia el seu model d'atenció personalitzada gràcies a la renovació de la seva oficina a Lleida\nCaixa d'Enginyers reafirma la seva aposta per la província, que representa un nucli industrial agroalimentari molt important, un sector clau a Catalunya.\nD'esquerra a dreta: Félix Masjuan, president de Caixa d'Enginyers; Miguel Pueyo, alcalde de Lleida;\ni Joan Cavallé, director general de Caixa d’Enginyers\nEn els darrers sis anys l'Entitat ha incrementat un 266% el nombre de socis i sòcies a la zona.\nCaixa d'Enginyers, cooperativa de crèdit i serveis financers i asseguradors, ha reformat la seva oficina de Lleida amb l'objectiu de millorar l'atenció personalitzada als gairebé 3.000 socis i sòcies de la ciutat.\nL´acte d´inauguració de l’oficina ha comptat amb la participació de Miquel Pueyo, alcalde de Lleida, Félix Masjuan, president de Caixa d´Enginyers, i Joan Cavallé, director general de Caixa d´Enginyers, així com també amb la presència de diverses personalitats del món empresarial, acadèmic i social de la zona.\nLocalitzada a les instal·lacions del Col·legi d’Enginyers Industrials de Catalunya, al carrer Ramon i Cajal, 4, l’oficina se centra en l’assessorament i l’atenció personalitzada, on s’ofereixen també els serveis bancaris tradicionals. Aquesta oficina és de tipus “AVANT”, un model basat en la multicanalitat, on els professionals de l'Entitat se centren a oferir un servei de valor afegit per a empreses, autònoms i habitants de la ciutat.\nAquesta millora a les instal·lacions de l'oficina de Lleida és el resultat de la demanda creixent de servei que ha experimentat Caixa d'Enginyers a la zona i de la voluntat d'oferir un tracte personalitzat i de proximitat. L'Entitat gestiona un volum de negoci de més de 62 milions d'euros en aquest territori i, en els darrers sis anys, ha experimentat un increment del 266% en el nombre de socis i sòcies a Lleida.\nFélix Masjuan ha comentat durant l'acte: “Caixa d'Enginyers aposta pel territori on estem presents i per l'atenció personalitzada, propera i de qualitat. Per aquest motiu hem reformat la nostra oficina a la ciutat, amb el clar objectiu de millorar els serveis que oferim als nostres socis i sòcies”.\nAmb més de 140.000 habitants, Lleida és un nucli important de serveis i la comarca destaca per la seva forta indústria i el seu sector agroalimentari, es tracta d'un dels principals motors de l'economia catalana.\nPer part seva, Joan Cavallé ha explicat: “En la nostra aposta per la proximitat fem un pas endavant reforçant el nostre espai d'oficines i també l'equip, un equip que coneix molt bé el territori. Amb un model cooperativista clarament definit des de fa més de 50 anys, volem participar activament en el desenvolupament de l'economia i creiem que en un moment com l'actual és important continuar innovant, creixent i oferint als nostres socis i al teixit empresarial un assessorament especialitzat , proper i de confiança que els permeti continuar amb la seva activitat”.\nMiquel Pueyo, alcalde de Lleida, ha comentat: “El manteniment de l'activitat econòmica i empresarial i les noves incorporacions al teixit empresarial de la ciutat són essencials per preservar la vocació de capacitat a Lleida i la seva capacitat de servei. La vostra entitat ajuda a la diversificació de l'oferta bancària a Lleida i el fet de continuar apostant per tenir un espai físic d'atenció personal és un element de qualitat que valorem molt positivament els ciutadans i les ciutadanes”.


Villaggio Habama Marsala Itàlia - Ofertes d'hotels amb els MILLORS DESCOMPTES EN LÍNIA\nc/da berbaro A 283/I, Lido Signorino, Marsala, Itàlia, 91025 - Veure al mapa\nMés informació sobre Villaggio Habama\nPer als viatgers què vulguin captar les imatges i els sons de Marsala, Villaggio Habama és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nVillaggio Habama ofereix un servei impecable i compleix amb totes les exigències dels més experimentats viatgers. Àrea de fumadors són només algunes de les comoditats que fan que Villaggio Habama sigui diferent dels altres hotels de la ciutat.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix meravelloses instal.lacions d'oci com piscina exterior que faran de la vostra estada una experiència inoblidable. Sigui quin sigui el motiu del seu viatge, Villaggio Habama és una selecció idònia per a la vostra estada a Marsala.


Oficines de Rentacar Argentina a tot el món- Rentalcars.com\nOficines de Rentacar Argentina a tot el món\nRentacar Argentina és una de les 900 companyies de lloguer de cotxes entre les que comparem quan busqui entre les ofertes en Lloguer barats de cotxes. A continuació trobarà una llista completa de països on Rentacar Argentina treballa. Seleccioni un país i cerqui avui per trobar el millor preu en lloguer de cotxes amb Rentacar Argentina. Alternativament tingui en compte que abans de reservar pot veure el que diuen els nostres clients sobre: Rentacar Argentina en la nostra secció opinions sobre Rentacar Argentina.\nRentacar Argentina A tot el món\nRentacar Argentina a Argentina\nRentalcars.com es el nom comercial de TravelJigsaw Societat Limitada registrada a Anglaterra i Gal•les (Numero: 05179829) a l’adreç a 100 New Bridge Street, London, EC4V 6JA. ID: D61E2


Badanotis :: Domingo Jiménez: 'Ens coordinem amb els centres educatius per reforçar i ampliar el curriculum escolar dels alumnes gitanos i gitanes'\nDomingo Jiménez: 'Ens coordinem amb els centres educatius per reforçar i ampliar el curriculum escolar dels alumnes gitanos i gitanes'\nAnnabel Botello - 07/03/2011 04:39\nBadanotis.com entrevista Domingo Jiménez Montaño, president de la Fundació Privada Pere Closa, una entitat que treballa per a la formació i la promoció del poble gitano a Catalunya per tal que els gitanos i les gitanes tinguin les mateixes oportunitats de formar-se que la resta de la població del país.\nCom sorgeix la idea de la Fundació Privada Pere Closa?\nLa idea la vam tenir un grup d'homes i dones gitanos i gitanes que volíem lluitar contra el fracàs escolar i afavorir l'èxit acadèmic dels alumnes gitanos.\nCom és la formació acadèmica que s'imparteix?\nÉs en horari extraescolar i es tracta de reforç i ampliació d'aprenentatges. Ens coordinem amb els centres educatius per reforçar i ampliar el curriculum escolar dels alumnes gitanos i gitanes.\nA quina edat comença aquesta docència i perquè?\nComença a primer d'educació primària per que és un curs clau per determinar el fracàs o l'èxit escolar. Aprendre a llegir és molt important i és en aquest curs quan s'ha de saber llegir i escriure. També és una edat crucial per començar a sensibilitzar els pares i les mares sobre la necessitat de la formació dels seus fills i les seves filles. D'aquesta manera serà desprès més fàcil fer el pas a secundària.\nA part d'aquesta formació acadèmica, quins altres objectius te la Fundació Privada Pere Closa?\nDonar a conèixer el llegat cultural del poble gitano a la resta del país.\nHa estat fàcil la col·laboració i incorporació dels alumnes des de 1998?\nNo ha estat un camí fàcil, però la nostra metodologia i, sobretot, la feina dels nostres professionals, han produït el seu fruit: nombrosos nois i noies graduats en secundària i també, en aquests moments, alguns universitàris.\nCom ha estat l'evolució d'aquests alumnes?\nEls universitaris han tingut les seves dificultats: la soledat del que estudia, pocs ho fan i ells s'han sentit sols en el camí que ells mateixos han dibuixat.\nQuina és la imatge que es vol donar del poble gitano?\nUna imatge positiva sense estereotips negatius. Nens i nenes escolaritzades, joves estudiants, treballadors, persones responsables amb drets i deures. En fi, com qualsevol altre persona.\nActualment, quin és el resultat de tot aquest treball?\nMolts nens, nens i joves escolaritzats, pares i mares sensibilitzades amb la necessitat de formació dels seus fills i de les seves filles i un pas més cap una escola intercultural.\nQuelcom a dir als lectors de Badanotis.com?\nQue som una entitat gitana amb moltes ganes de fer més amics a la nostra ciutat, ja siguin gitanos o no. Persones que recolzin la nostra feina per superar desigualtats.\nFotografia: Arxiu. Instantània de la presentació dels llibres de la Fundació, 'Joves amb futur' i 'Contes Romane' a l'Espai Betúlia.


7- Parlem de Reformes- Ja hem acabat l'obra, i ara, com la lliurem al client? - Gremi de reformes d'interiors, cuines i banys de Catalunya\nJa hem acabat l’obra, i ara, com la lliurem al client?\nEn aquest post parlarem de com tindria que ser la fase d’acabament i finalització d’una obra de reforma.\nSabem que és en aquesta fase a on apareixen la major part dels conflictes, per això, des del Gremi us fem una sèrie de recomanacions que us podran evitar posteriorment reclamacions.\nTambé us hem preparat un model de CONTRACTE DE FINAL D’OBRA amb el corresponent annex de repassos.\nDes del Gremi us recomanem que sempre feu signar els documents necessaris al client. Això demostrarà la vostra professionalitat davant d’ell i augmentarà la CONFIANÇA.\nUs recomanem rellegir els posts anteriors de Parlem de Reformes.\nParlarem del cas en que a l’obra que acabeu d’executar no ha intervingut cap tècnic, ni en la redacció del projecte ni en la Direcció d’obres.\nL’última fase del procés d’una obra i de la finalització del contracte està formada, fonamentalment, per quatre etapes:\nLa finalització de l’obra.\nEl lliurament de l’obra.\nLa recepció de l’obra.\nLa liquidació de l’obra.\nDe les quatre etapes, les tres primeres estan molt relacionades entre si i es superposen en el temps.\n1- La finalització de l’obra ha d’entendre’s quan la mateixa està en condicions de ser lliurada al client perquè heu acabat l’obra i amb les obligacions pactades i establertes en el contracte i pressupost acordat.\n2 i 3- El lliurament i la recepció de l’obra acabada és la que es duu a terme mitjançant L’ACTA DE RECEPCIÓ DE L’OBRA o CONTRACTE DE FINALITZACIÓ D’OBRA i posa de manifest la transmissió de la responsabilitat de l’obra acabada des de l’empresa cap al client.\nAquest últim pas és el que certifica que la reforma ha estat duta a terme conforme el contracte signat, i es formalitza mitjançant la signatura de L’ACTA DE RECEPCIÓ O CONTRACTE FINAL DE L’OBRA, prèvia revisió de l’obra executada per part del vostre personal juntament amb el client, comprovant tots i cadascun dels detalls.\nEs farà lliurament de tota la documentació tècnica que acrediti l’adequació de les obres al client: manuals, garanties d’electrodomèstics, etc.\nÉs a dir, quan considereu que heu acabat l’obra, cal fer una revisió de totes les feines executades, juntament amb el client i preneu nota d’aquells repassos o aspectes que queden pendents, que caldrà que quedin recollits en un llistat a l’Annex. També cal fixar la data màxima prevista per a finalitzar-los.\nCal que signeu els dos, vosaltres i el vostre client L’ACTA DE RECEPCIÓ O CONTRACTE FINAL DE L’OBRA i el seu Annex.\nAmb la signatura de, el client manifesta la seva conformitat, o no, amb l’estat i execució de l’obra acabada, i, si no es posen objeccions a la mateixa, es considera que és una acta de recepció definitiva. És a dir, el procés d’obra s’haurà acabat.\nUna vegada signada L’ACTA DE RECEPCIÓ O CONTRACTE FINAL DE L’OBRA, comença el període de garantia.\n4- La liquidació de l’obra haurà de realitzar-se segons l’acordat en el contracte inicial, podent deixar ajornada una quantitat (habitualment pot ser d’un 5%) fins la data en què s’esmenin els defectes recollits a l’Annex de L’ACTA DE RECEPCIÓ O CONTRACTE FINAL DE L’OBRA.\nAquets pactes econòmics d’ajornament d’alguna quantitat, cal que quedin recollits al contracte, abans de l’inici de les obres.\nUna vegada finalitzats els treballs pendents recollits a L’ANNEX L’ACTA DE RECEPCIÓ DE L’OBRA O CONTRACTE FINAL DE L’OBRA, s’haurà de signar de nou per ambdues parts un document corresponent a la seva finalització.\nCom generalment no s’executen a la vegada tots els treballs pendents, seria recomanable fer signar un document per a cada un d’ells, a mida que els aneu finalitzant.\nAl Gremi us hem preparat un document model L’ACTA DE RECEPCIÓ CONTRACTE FINAL DE L’OBRA i L’ANNEX DE REPASSOS, per tal de que el podeu fer servir amb els vostres clients.\nCONSULTA AQUÍ ELS DOCUMENTS:\nSubcontractació: Riscos i Responsabilitats\n“Una eina per vendre més i millor” a càrrec d’Alfredo Canel de Nemuru\nVINE AMB EL GREMI DEL 21 AL 23 D’ABRIL 2020 A MILANO\nJa podeu adquirir les PARTICIPACIONS DE LA GROSSA DEL GREMI 2019\nApunta’t al Sopar Anual – 22/11/2019\nSessió Formativa Roca – 2/10/2019


El Govern defineix les competències digitals que han de tenir els docents - Terrassa Informa!\nInici » Notícies » Notícies Generals » Societat » El Govern defineix les competències digitals que han de tenir els docents\n1 gener 2016 a 18:00\nEl Govern defineix les competències digitals que han de tenir els docents\nL’objectiu és garantir la competència digital del professorat no universitari\nEl Govern ha aprovat la definició de les diferents competències digitals que han de tenir els mestres i professors catalans. Aquest treball és fruit del Projecte Interdepartamental de Competència Digital Docent (PICDD), que té com a objectiu garantir la competència digital del professorat no universitari de Catalunya.\nEl projecte s’ha desenvolupat entre els mesos de gener a juliol d’enguany, coordinat pel Departament d’Ensenyament i amb la participació de representants de totes les universitats i dels Departaments d’Empresa i Ocupació i d’Economia i Coneixement.\nEl principal objectiu és aconseguir que els ciutadans siguin competents en l’àmbit digital, i per això és important que els docents coneguin i dominin les eines tecnològiques. La finalitat és que els docents utilitzin les TIC (tecnologies de la informació i de la comunicació), no només de forma instrumental, sinó també com a recurs metodològic.\nA les competències de caire instrumental en TIC -ja definides per a la ciutadania en general mitjançant les acreditacions ACTIC (acreditació de competències en tecnologies de la informació i la comunicació ) – cal afegir-hi les competències metodològiques en l’ús de les Tecnologies per a l’Aprenentatge i el Coneixement (TAC), conformant d’aquesta manera la competència digital docent.\nDesprés d’una anàlisi àmplia de referents internacionals en aquests matèria, s’ha elaborat una proposta de definició de la competència digital docent. A banda, s’han concretat un seguit de recomanacions per a la seva implementació i acreditació, tant en la formació inicial com entre el professorat en exercici. També s’ha establert una proposta de calendari d’aplicació que té com a termini el 2020, en consonància amb l’Agenda digital per a Europa i l’Agenda digital per a Catalunya (idigital).\nEl projecte ha definit cinc àmbits o dimensions de competències digitals docents: disseny, planificació i implementació didàctica, organització i gestió d’espais i recursos educatius, comunicació i col·laboració, ètica i civisme digital, i per últim, desenvolupament professional.\nDins d’aquestes dimensions s’han identificat 27 descriptors, per a l’assoliment dels quals s’estableixen tres nivells -bàsic, intermedi i avançat- per tal de diferenciar el domini competencial assolit pel professorat. El nivell bàsic comporta un domini elemental de la competència digital, l’intermedi denota un major grau de coneixement i d’implicació en l’ús, i l’avançat posa de manifest un domini elevat i eficient de la competència.\n#competències #definir #digitals #garantir #govern #objectiu #professorat #universitari\nEl Govern crea un Registre de parelles estables\nEl Govern congela els preus públics universitaris per quart curs consecutiu\nEl Govern avança 33,4 milions d’euros de fons propis per donar suport als CET